CELEX: 
Language: lt
Date: 2017-12-20 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl taikymo datų iš dalies keičiamas Deleguotasis reglamentas (ES) 2017/2358 ir Deleguotasis reglamentas (ES) 2017/2359

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2016 m. sausio 20 d. Direktyva (ES) 2016/97 dėl draudimo produktų platinimo (toliau – Draudimo produktų platinimo direktyva) pakeičia 2002 m. gruodžio 9 d. Direktyvą 2002/92/EB dėl draudimo tarpininkavimo. Ji sudaro atnaujintą ir suderintą teisinę sistemą, pagal kurią nustatytos draudimo ir perdraudimo produktų, įskaitant draudimo principu pagrįstus investicinius produktus, platinimo taisyklės.
            
            
               Komisija, remdamasi deleguotaisiais įgaliojimais, jai suteiktais pagal Draudimo produktų platinimo direktyvos 25, 28, 29 ir 30 straipsnius, 2017 m. rugsėjo 21 d. priėmė du deleguotuosius reglamentus, kuriais Draudimo produktų platinimo direktyva papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams (PPV reglamentas) ir draudimo principu pagrįstų investicinių produktų platinimui taikomais informavimo reikalavimais ir veiklos vykdymo taisyklėmis (DPPIP reglamentas).
            
            
               Tų deleguotųjų reglamentų nuostatos turi būti pradėtos taikyti tuo pat metu kaip ir įstatymų ir kitų teisės aktų, būtinų, kad būtų laikomasi Draudimo produktų platinimo direktyvos nuostatų. Todėl, atsižvelgiant į naują taikymo datą, kurią Komisija nurodė savo pasiūlyme COM(2017)792, būtina pritaikyti tų dviejų deleguotųjų reglamentų taikymo datą.
            
            
               2.KONSULTACIJOS PRIEŠ PRIIMANT AKTĄ
            
            
               Šiame iš dalies keičiančiame deleguotajame reglamente siūlomi pakeitimai yra neesminiai, jais siekiama dviejų iš dalies keičiamų deleguotųjų reglamentų taikymo datą suderinti su nauja Draudimo produktų platinimo direktyvos taikymo data.
            
            
               Vadovaudamasi Europos Parlamento ir kelių valstybių narių prašymu, Komisija pateikė pasiūlymą pakeisti Draudimo produktų platinimo direktyvos taikymo datą. Pasiūlymo tikslas – atitinkamiems rinkos dalyviams suteikti daugiau laiko įgyvendinti būtinus techninius ir organizacinius pakeitimus, kad jie galėtų tuo pat metu pradėti laikytis deleguotųjų reglamentų ir Draudimo produktų platinimo direktyvos nuostatų, nors Komisija manė, kad sektoriui jau buvo suteikta nemažai laiko prisitaikyti. 
            
            
               Europos Parlamento ir kelių valstybių narių nuomone, atidėjus taikymo datą draudimo sektoriui, kuriam priklauso ir tokie maži subjektai kaip individualios draudimo produktų platinimo įmonės ir mažos apimties draudimo įmonės, bus suteikta galimybė geriau pasirengti teisingai ir veiksmingai taikyti Draudimo produktų platinimo direktyvos nuostatas visapusiškai susipažinus su abiem deleguotaisiais reglamentais ir atitinkamomis nacionalinėmis perkėlimo priemonėmis, taip užtikrinant teisinį tikrumą visiems adresatams. 
            
            
               Prieš priimant aktą nebuvo jokių konsultacijų su EIOPA ar atitinkamais suinteresuotaisiais subjektais, nes pakeitimai yra neesminiai ir būtina skubiai užtikrinti teisinį tikrumą.
            
            
               3.DELEGUOTOJO AKTO TEISINIAI ASPEKTAI
            
            
               Siūlomas tik vienas kiekvieno iš deleguotųjų reglamentų pakeitimas, kuriuo abiejų reglamentų taikymo datą siekiama suderinti su pakeista Direktyvos (ES) 2016/97 taikymo data.
            
            
            
               KOMISIJOS DELEGUOTASIS REGLAMENTAS (ES) …/...
            
            
               2017 12 20
            
            
               kuriuo dėl taikymo datų iš dalies keičiamas Deleguotasis reglamentas (ES) 2017/2358 ir Deleguotasis reglamentas (ES) 2017/2359
            
            
                (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2016 m. sausio 20 d. Europos Parlamento ir Tarybos direktyvą (ES) 2016/97 dėl draudimo produktų platinimo
                  1
               , ypač į jos 25 straipsnio 2 dalį, 28 straipsnio 4 dalį, 29 straipsnio 4 ir 5 dalis ir 30 straipsnio 6 dalį,
            
            
               kadangi:
            
            
               (1)Direktyva (ES) 2016/97 suderinamos nacionalinės draudimo ir perdraudimo produktų platinimo nuostatos ir suteikiami įgaliojimai Komisijai priimti deleguotuosius aktus, kuriais būtų išsamiau nustatyti kriterijai ir praktinės detalės, susiję su draudimo principu pagrįstų investicinių produktų platinimui taikomomis veiklos vykdymo taisyklėmis ir draudimo produktų priežiūros ir valdymo reikalavimais draudimo įmonėms ir draudimo produktų platintojams. 2017 m. rugsėjo 21 d. Komisija, remdamasi tais įgaliojimais, priėmė Komisijos deleguotąjį reglamentą (ES) 2017/2358
                  2
                ir Komisijos deleguotąjį reglamentą (ES) 2017/2359
                  3
               ;
            
            
               (2)siekiant sudaryti sąlygas kompetentingoms institucijoms ir draudimo specialistams geriau prisitaikyti prie abiejų pirmoje konstatuojamojoje dalyje nurodytų deleguotųjų reglamentų reikalavimų, tų deleguotųjų reglamentų taikymo data turėtų būti suderinta su data, nuo kurios valstybės narės turi taikyti nuostatas, būtinas, kad būtų laikomasi Direktyvos (ES) 2016/97, kaip nustatyta tos direktyvos 42 straipsnio 1 dalyje,
            
            
               PRIĖMĖ ŠĮ REGLAMENTĄ:
            
            
               1 straipsnis 
            
            
               Komisijos deleguotojo reglamento (ES) 2017/2358 pakeitimas 
            
            
               Komisijos deleguotojo reglamento (ES) 2017/2358 13 straipsnio antra pastraipa pakeičiama taip:
            
            
               „Jis taikomas nuo tos datos, kurią valstybės narės turi taikyti Direktyvos (ES) 2016/97 42 straipsnio 1 dalies pirmoje pastraipoje nurodytas nuostatas.“
            
            
               2 straipsnis
            
            
               Komisijos deleguotojo reglamento (ES) 2017/2359 pakeitimas 
            
            
               Komisijos deleguotojo reglamento (ES) 2017/2359 20 straipsnio antra pastraipa pakeičiama taip:
            
            
               „Jis taikomas nuo tos datos, kurią valstybės narės turi taikyti Direktyvos (ES) 2016/97 42 straipsnio 1 dalies pirmoje pastraipoje nurodytas nuostatas.“
            
            
               3 straipsnis
            
            
               Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2017 12 20
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 26, 2016 2 2, p. 19. 
               
               
                  
                     (2)
                  
                        2017 m. rugsėjo 21 d. Komisijos deleguotasis reglamentas (ES) 2017/2358, kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams (OL L 341, 2017 12 20, p. 1.).
               
               
                  
                     (3)
                  
                        2017 m. rugsėjo 21 d. Komisijos deleguotasis reglamentas (ES) 2017/2359, kuriuo Europos Parlamento ir Tarybos direktyva (ES) 2016/97 papildoma draudimo principu pagrįstų investicinių produktų platinimui taikomais informavimo reikalavimais ir veiklos vykdymo taisyklėmis (OL L 341, 2017 12 20, p. 8.).